13. schôdza NR SR - 2.deň - B. popoludní
Dátum: 2017-02-16
Poslanec: Pčolinský, Peter (SME RODINA)
Druh vystúpenia: Vystúpenie v rozprave

168. Ďakujem pekne. Vážená pani predsedajúca, vážení páni poslanci, milí hostia, dovoľte, aby som nie dlho vystúpil v rozprave aj ja. Ja som pred pár dňami dal na sociálnu sieť, keďže sociálna sieť je náš domov, taký status a vyzval som ľudí, aby napísali oni svoje dôvody, prečo by podľa nich mal predseda vlády odstúpiť. Čiže aby som nebol obviňovaný zo šírenia zla, nenávisti, lživých a neviem akých informácií, ako to často počúvame od predsedu vlády, ak niekto povie nejakú kritiku, tak by som pánovi predsedovi vlády chcel prečítať zopár odkazov, respektíve dôvodov od bežných ľudí, prečo by mal odstúpiť. Janka píše. "Kvôli tomu, že v našej krajine nezamestnaný je žobrák, zamestnaný je chudák, živnostník je dlžník. Ak náhodou niekto v rodine ochorie, je to priam nemožné finančne zvládnuť." Jakub, mimochodom študent gymnázia z východného Slovenska, poznám ho osobne: "Kvôli tomu, že znechutil mladých ľudí žiť v tomto štáte, zakladať tu svoje rodiny, pracovať, a nemajú dôvod byť hrdí na to, že sú Slováci." Vladimír, ktorý je športovec. "Som športovec z Prievidze. Kickboxu sa venujem aktívne už dvadsať rokov. Získal som mnoho medzinárodných ocenení, medailí v amatérskom aj v profesionálnom ringu. V roku 2013. som ako prvý vyhral celoročný turnaj v ruskej Kazani. Som držiteľom piatich profesionálnych titulov majstra sveta a Európy a tak ďalej a tak ďalej... Bohužiaľ, som nútený opustiť túto krajinu, pretože v nej nemám absolútne žiadne uplatnenie." Martina: "Pretože som presvedčená, že svojím konaním dlhodobo poškodzuje bežných občanov tejto krajiny, chráni svojich vyvolených, podporuje rodinkárstvo, kryje zlodejov a podvodníkov. Nič mne ako občanovi, živnostníkovi a podnikateľovi jeho vláda nepriniesla, len horšie podnikateľské prostredie, vyššie odvody. Uprednostňuje tých, čo nepracujú. Nepáči sa mi ani jeho arogancia voči poslancom opozície. Som presvedčená, že zneužíva svoje postavenie premiéra a pohŕda bežným občanom. Všetky kauzy zametá pod koberec. Nikdy sa nič nevyšetrilo a kauza energie je len posledná kvapka." Klára: "Ako docent práva by mal vedieť, že šírenie poplašnej správy je trestný čin, pretože v roku 2006 povedal, že Košice s Bratislavou spojí do roku 2010. A už máme rok 2017." Petra: "Odstúpiť by mal predovšetkým kvôli tomu, že za jeho vládnutia nedokázal v pozícii premiéra nijako prispieť k objasneniu káuz, ako je Gorila, cétečko, Široký, Bašternák a tak ďalej. Je dokonca úzko prepojený na všetkých týchto svojich ľudí, ktorých nepostihuje žiadnym zákonom a trestom, ale ich následne ešte odmeňuje. Keby mal aspoň trošku hrdosti, dávno by odstúpil." Richard: "Človek v tejto krajine nemá hodnotu. Bez známostí ste stratený, slušnosť je trápnosť, primitivizmus je na vzostupe a byť šťastným je hanba a hlupákom frajerina. V nemocniciach s úplatkami, bez úplatkov sme nuly, teda ak nemáte známosti. Policajti sú šašovia bez úcty, politici neslúžia ľuďom, ale sebe, česť výnimkám." A tak ďalej a tak ďalej. Žanet: "Zamestnaný človek žije z ruky do huby, ledva sa z tej výplaty dá prežiť a nie ísť ešte s deťmi na dovolenku. To nie je v poriadku. Stredná trieda by nemala živoriť, ale slušne žiť." Evka: "Pán premiér aj s jeho ľuďmi okato rozkrádajú tento štát, vieme a vidíme to všetci, no pán doktor s tým nič absolútne nerobí. Ako premiér zlyhal na plnej čiare. Ďakujem za možnosť vyjadriť svoju nespokojnosť." Monika: "Pretože ak bude aj naďalej pokračovať vo svojej antisociálnej politike, o chvíľu zo Slovenska zuteká aj zvyšok produktívnych mladých Slovákov, ktorí tu strácajú akúkoľvek perspektívu. Dnes je takmer nemožné prehliadnuť všadeprítomnú zlodejinu, ktorá vo vysokých kruhoch prebieha takmer na dennodennom poriadku. Deje sa to už bez akejkoľvek hanby či skrývania, priamo pred očami občanov. Tento štát ste premenili na jednu samozlegalizovanú Cosa Nostru. Mňa ako občianku vrcholne uráža najmä to, že každý návrh predložený do parlamentu opozíciou, ktorý má byť pre ľudí, koalícia pod Ficovou taktovkou nehanebne ignoruje a všetky návrhy proti ich politike a ich ľuďom si bez hanby prehlasujú, čím si zabezpečujú nedotknuteľnosť a beztrestnosť. Tí politici, ktorí nemajú vlastný názor a zdržujú sa vo vážnych témach hlasovania, nemajú čo v parlamente robiť. A tí, ktorí do parlamentu ani vôbec neráčia prísť, už duplom. Je to výsmech pracujúcej strednej vrstve, ktorá chodí do práce za oveľa menej peňazí napriek zdravotným, rodinným či osobným problémom." Simi: "Predseda vlády by mal odstúpiť kvôli tomu, že mladí ľudia sa boja budúcnosti, boja sa mať deti, rodinu, vlastné zázemie, pretože ich jediná možnosť ako si vybudovať niečo vlastné, je zadlžiť sa pomaly do konca života." Siska, to je Sisa: "Lebo sa hanbím za to, že ľudia žijú z ruky do úst, že rodiny s chorými alebo postihnutými deťmi sú nútené zbierať vrchnáky na rehabilitáciu, že sa tento štát nestará ani o mladé rodiny, ani o ľudí, ktorí robili celý život, že sa predstavitelia starajú len o svoje kšefty na úkor horeuvedeného. Absolútne im nedôverujem, nevolila som ich a musím aj s rodinou znášať ich nechutnosti." Toto je vulgárne. Michal: "Pretože je tu viac ako desať rokov a ide to len k horšiemu z roka na rok. Ľudia tu nežijú, ale živoria. Kauza za kauzou, nikto stíhaný, iba vždy niekoho odvolajú z funkcie a šup to pod koberec." To je také povedomé. No toto neprečítam, lebo pán premiér by to bral veľmi osobne. Róbert: "Pretože vďaka nemu pomaly neexistuje stredná vrstva obyvateľstva, v krajine rastie chudoba, rozmáha sa korupcia. Hodnoty vytvorené našimi rukami rozdeľuje svojim mecenášom, a to je trestuhodné." Ľubo: "Pretože sa ku štátnej kase správa tak, akoby to boli jeho vlastné peniaze a nie príspevky daňových poplatníkov. Fico odíde a bude na Slovensku lepšie a veľa ľudí, vrátane mňa, sa vráti domov." Alena: "Pretože on aj s celým SMER-om robia z ľudí žobrákov, pretože nerobia nič iné, aj keď náhodou hlasujú, tak len a len proti ľuďom. Ako príklad doplatky na lieky pre deti do troch rokov a ZŤP. Slovákov, mladých nútia utekať preč z tejto krajiny, budúcnosť tu nemá nikto." Igor: "V iných krajinách len pri náznaku akejsi kauzy politici podávajú demisiu. Za kauzy ako Váhostav, Bašternák a podobne už mal dávno odísť sám." Katka: "Jednou vetou sa to asi nedá. Každý normálne uvažujúci človek nestačí otvárať oči, ako sa systém vládnutia na Slovensku pomaly ale isto mení na totalitný so všetkými následkami a dôsledkami." Patrik: "Myslím si, že sľubov a zavádzaní z úst pána Fica už bolo dosť. Slovensko sa potrebuje očistiť od škandálov a korupcie. Slovensko sa potrebuje znovu nadýchnuť. Je ťažké napísať jednou vetou dôvod, prečo by mal premiér Fico byť odvolaný. Tých dôvodov je veľa. Mládež uteká za prácou do zahraničia, študenti po skončení vysokej školy majú veľký problém sa zamestnať. Slováci sú pracovitý národ a ich práca vôbec nie je finančne ohodnotená, ako by v skutočnosti mala byť. Chýbajú tu pre mladých nové možnosti. Veľa z nich končí pod vplyvom drog, alkoholu a tak ďalej. Mohol by som písať a písať. A to je všetko výsledkom vládnutia Roberta Fica." Katarína: "Pretože nezamestnanosť znižujú tým, že mladí ľudia odchádzajú do zahraničia, deti ostávajú bez rodičov, odcudzujú sa ženy, ktoré sa starajú o babky v zahraničí a svojich rodičov zanedbávajú, pretože na Slovensku už nemá kto robiť, vyrábať na dôchodok budúcim dôchodcom." Bobi: "Pretože som už takmer dva roky absolventom vysokej školy a nedokážem si nájsť prácu adekvátnu môjmu vzdelaniu." Pán kolega, kľudne sa prihláste, faktickú, môžete reagovať. Nemám s tým absolútne žiaden problém, kľudne vám potom aj odpoviem na vašu faktickú. Že skúsme takto. Ďakujem. Zuzanka: "Mladí rodičia s deťmi musia žiť v podnájme za neskutočné peniaze alebo u svojich rodičov, pretože štát nedokáže zabezpečiť mladých ľudí. Pýtam sa, ako si máme založiť rodiny, bývanie? Veď keď idete do banky a nechcú vám dať úver na dom, byt, pretože pracujete za minimálnu mzdu. Preboha, už s tým konečne spravte poriadky, lebo mnoho mladých ľudí zo Slovenska odíde alebo sa takto zadlží až do exekúcie!" No, len aby ste vedeli, tých komentárov som tam dostal 390, 380 niečo. Strašne veľa. Ešte pár vlastných slov. Ja vám poviem taký príklad, ktorý som včera dostal, ako funguje na Slovensku podnikanie zahraničných investorov. Na východnom Slovensku je jedna textilná fabrika, ktorá zamestnáva 200 – 300 žien. Je to textilná fabrika, ženy tam pracujú. A viete, ako tam pracujú? Ako sú platení? Všetci sú zamestnaní na dohody o vykonaní práce cez študentský servis. Na výplatných páskach na týchto dohodách majú 70 euro. Zvyšok im zamestnávateľ dopláca v hotovosti, zhruba 300 euro. Tie ženy tam pracujú v dosť zlých podmienkach, keďže je to hala, oplechovaná hala, v lete je v tej hale okolo 40 stupňov. V štyridsiatkach pracujú zhruba za 370 euro mesačne. Sedemdesiat oficiálne na výplatnú pásku, ja som tú výplatnú pásku videl a tristo euro dostávajú v hotovosti od zahraničného investora. Vie o tom úrad práce, keďže tam boli podnety, vie o tom inšpekcia, vedia o tom všetci v celom regióne, v celom okrese, štátne inštitúcie o tom vedia a všetci sú ticho, nikto nerobí nič, lebo je to zahraničný investor, lebo nám tam zamestnáva tristo ľudí. Samozrejme, mnohí si poviete, že ale veď nech sa dvihnú a nech idú inde. Lenže problém je v tom, že tento okres má 20, necelých 20 percent, oficiálne 20-, necelých, percentnú nezamestnanosť. Keďže samozrejme niekoľko tisíc ľudí už je v zahraničí, tak je priam nemožné nájsť si v tomto regióne prácu. Tak preto tie ženy sú ochotné robiť aj takto, že dostávajú 70 euro na výplatnú pásku, 300 euro keš. Nemajú na výber, pretože majú rodiny, ktoré musia živiť. Ja sa pýtam či je normálne, aby štátne orgány a inštitúcie zatvárali oči pred takouto formou zamestnávania? To je reálny príklad. Ja poznám ten podnik, poznám osobne aj ženy, ktoré tam pracujú. Je toto podľa vás normálne, že zahraničný investor takýmto spôsobom pracuje, takýto spôsobom podniká na Slovensku? A štát je ticho, pretože zamestnáva ľudí. Tak radšej to neriešime, lebo sa zbalí a odíde preč. Podľa mňa to normálne nie je. A podobných príkladov by som vedel rozprávať viac. Situácia na Slovensku totižto nie je taká ružová, ako sa predseda vlády snaží často v diskusiách a na tlačovkách prezentovať, že klesla nám tak nezamestnanosť, my už nemáme ľudí, už nemáme koho zamestnávať. Občania, si predstavte, že zamestnávatelia majú problém aj za 1300 euro nájsť zamestnanca. No choďte na východné Slovensko a ponúknite niekomu akúkoľvek prácu za tisíctristo euro! Tak sa pozabíjajú, aby tam robili. Mladí zdrhli do zahraničia. Neviem teraz presné číslo, ale myslím, že za posledných desať rokov z okresu Snina odišlo 15 % ľudí? To je šialené číslo. Môžme sa baviť ďalej. Akčné plány. Minulý rok začiatkom septembra vláda mala výjazdové zasadnutia v okresoch na východnom Slovensku. Mnohí viete, že takéhoto zasadnutia vo Vranove nad Topľou som sa nepriamo zúčastnil aj ja, kde som poukázal na rôzne divné podnikateľské projekty v týchto akčných plánoch. Nedávno som sa stretol s niekoľkými podnikateľmi, ktorí boli zahrnutí v týchto akčných plánoch. Pýtal som sa ich, že: no ako, už ste dostali nejaké peniaze, už sa niečo pohlo? Kedy budú tie pracovné miesta? Viete, čo mi povedali? Ešte ani cent sme nedostali. Napriek tomu, že v tých akčných plánoch je vyslovene napísaná suma, ktorá má byť vyplatená do tohto okresu do konca roka 2016. Ani cent. Tak ja sa pýtam, vážený pán predseda vlády, či ste v tom septembri zavádzali ľudí v tom okrese, že do konca roka tam pošlete nejakú sumu, alebo jednoducho len niečo nevyšlo, niečo sa pokazilo a jednoducho ten proces je dlhší? Kľudne, to je normálna otázka. Ani cent do tohto okresu ešte neprišiel. Napriek tomu, že je to v akčnom pláne a pán Fico sľúbil vytvoriť v tomto okrese 3 600 pracovných miest? Super, ja ich vítam, ja budem veľmi rád, len zatiaľ tam neprišiel ani cent. A tí podnikatelia, ktorí v tom akčnom pláne sú zahrnutí, tak vám povedia, že je veľmi ťažká komunikácia s ministerstvami, že oni už tie investície by radi spustili, už radi by začali tam stavať tie prevádzky, ale, bohužiaľ, byrokracia, s akou sa stretávajú, tak je taká, že majú toho plné zuby a sú ochotní ešte pár mesiacov počkať a nakoniec sa na to vykašlú. Tak teraz mi povedzte, pán premiér, akčné plány, bola len marketingová bublina alebo naozaj niečo sa aj bude robiť v týchto regiónoch? Lebo zatiaľ to vyzerá, že nič, ani cent. Mohol by som rozprávať veľmi dlho o dôvodoch, prečo by mal predseda vlády odstúpiť. Mohol by som opäť zopakovať tému energií ako rečníci predo mnou. Mohol by som spomenúť obchodné aktivity niektorých poslancov za SMER a zároveň županov. Ale všetko už tu bolo povedané. Bolo by korektné a chlapské od predsedu vlády, aby sa postavil a povedal: vážení, sorry, napríklad pri akčných plánoch zatiaľ nám to nevychádza, realita je taká a taká. Len stále počúvame, ako je tu všetkým dobre, akú máme nízku nezamestnanosť, aké máme stabilné ceny energií, akože to už je na smiech, ako tu chodia zahraničné investície, ako sa majú ľudia na Slovensku dobre a tí, čo sú nezamestnaní, tak v skutočnosti oni robiť nechcú. Toto nám rozpráva predseda vlády. Pán predseda vlády, prepáčte, ale buď už ste stratili úplný kontakt s realitou, alebo váš marketingový tím si to vyhodnotil, že toto je najbližšia marketingová komunikácia. Ale, bohužiaľ, ľudia vám prestávajú čoraz viac veriť a myslím, že toto je vaše posledné volebné obdobie. Ďakujem pekne.